Helge Sander (V), 2009-05-06:
Som netop oplæst af formanden har Socialistisk Folkeparti, Socialdemokraterne og Det Radikale Venstre fremsat lovforslag nr. L 161, forslag til lov om ændring af lov om teknologi og innovation.
Det er jo en lov, der definerer Rådet for Teknologi og Innovations virke, og forslagsstillerne foreslår at udvide loven til også at omfatte offentlige institutioner.
Indledningsvis vil jeg gøre opmærksom på, at globaliseringsaftalens forligspartier har aftalt en række undersøgelser vedrørende innovation og videnspredning, som skal føre frem til efterårets forhandlinger om udmøntning af globaliseringspuljen.
Derfor er der igangsat en række evalueringer af anvendelsen af globaliseringsmidlerne til forskning og udvikling i forbindelse med globaliseringsaftalerne fra november 2006 og november sidste år.
Det omfatter også en række initiativer inden for videnspredning og innovation.
Der er derudover igangsat en evaluering af forskningsrådssystemet endda efter aftale med alle partier her i Folketinget.
Evalueringen vil berøre snitflader til bl.a. også Rådet for Teknologi og Innovation.
Evalueringer og analyser er i fuld gang og forventes afsluttet inden for nogle ganske få måneder.
Først når disse aftalte evalueringer og analyser foreligger, mener jeg, at det vil være relevant at se på behovet for eventuelle lovændringer på dette område.
Vi kan styrke dansk erhvervslivs konkurrenceevne gennem innovation, og vi kan igennem innovation sikre en modernisering af den offentlige sektor.
Begge temaer har meget høj prioritering i regeringen.
Hvad angår målsætningen om en modernisering af den offentlige sektor, bygger indsatsen på de aftaler, regeringen har indgået i forbindelse med kvalitetsreformen og trepartsaftalen fra den 17. juni 2007.
Hvad angår styrkelsen af erhvervslivets konkurrenceevne, spiller ikke mindst Rådet for Teknologi og Innovation en afgørende rolle.
Rådets fokus er kommercialisering af forskning, viden- og teknologispredning og innovation i erhvervslivet.
Selvfølgelig er der områder, hvor den offentlige sektor kan understøtte innovation og dermed medvirke til at styrke innovationsaktiviteter i den private virksomhed.
Rådet for Teknologi og Innovation arbejder allerede aktivt med inddragelse af den offentlige sektor i innovationsindsatsen for at styrke konkurrencekraften i samfundet.
For det første har rådet udarbejdet en strategi for, hvordan indsatsen under Videnskabsministeriet og rådet kan understøtte innovation i den offentlige sektor.
Strategien blev oversendt til Videnskabsudvalget i november 2008.
Den anbefaler bl.a. en styrkelse af offentlig innovation gennem følgende områder: innovationsalliancer gennem netværk eller projekter; erhvervs-ph.d.-projekter; GTS-institutter, altså de godkendte teknologiske serviceinstitutter; og udvikling af en statistik for måling af innovation i den offentlige sektor og offentlig-privat samspil.
For det andet har rådet med interessenter på innovationsområdet i december 2008 revideret retningslinjerne for innovationkonsortier.
Der er i de nye retningslinjer åbnet mulighed for, at der kan deltage offentlige parter i forsknings- og innovationssamarbejder mellem videninstitutioner og virksomheder.
For det tredje har rådet den 1. januar 2009, altså i år, igangsat en række nye nationale innovationsnetværk med deltagelse af såvel videninstitutioner og virksomheder som offentlige organisationer og kommuner m.v. For det fjerde er der åbnet op for, at der kan gennemføres erhvervs-ph.d.-forløb i den offentlige sektor, og der er allerede sikret finansiering af offentlige erhvervs-ph.d.-forløb i såvel 2010 som i 2011 for i alt 10,5 mio. kr. hvert af årene.
For det femte har de godkendte teknologiske serviceinstitutter årligt 4.000 offentlige kunder, altså en ganske betragtelig del af de mange, som årligt søger hjælp hos GTS.
For det sjette har Videnskabsministeriet igangsat et stort nordisk udviklingsprojekt vedrørende udvikling af en officiel statistik til måling af innovation, bl.a. i forbindelse med offentlig-privat samspil.
Lov om teknologi og innovation samt finansloven giver derved mulighed for at gennemføre initiativer, som både gavner innovationen i erhvervslivet og bidrager til at fremme nytænkning i den offentlige sektor.
Rådet for Teknologi og Innovation kan således allerede i dag gennem sine indsatser styrke fornyelsen i den offentlige sektor med henblik på at øge konkurrencekraften i samfundet, samtidig med at hovedformålet med rådet fortsat er at fremme vækst og innovation i erhvervslivet.
Initiativer, der involverer den offentlige sektor i innovationspolitiken, finansieres via finansloven.
Der er derfor ikke grund til at ændre lov om teknologi og innovation for at kunne gennemføre initiativer, der skaber fornyelse i den offentlige sektor.
Samtidig står vi som nævnt midt i et omfattende evaluerings- og analysearbejde, som skal lede frem til efterårets forhandlinger om globaliseringsmidlerne, herunder ikke mindst indsatsen inden for videnspredning og innovation.
Sluttelig vil jeg ikke undlade at gøre opmærksom på, at Videnskabsministeriet altid sender lovforslag til høring i en bred kreds af interessenter for at få deres bemærkninger.
Disse bemærkninger er væsentlige for vores og - går jeg ud fra - Folketingets vurdering af, om lovforslaget er rimeligt og hensigtsmæssigt.
Så vidt jeg kan se, har dette lovforslag ikke været sendt i høring.
Hvorvidt det hænger sammen med ønsket om en grundig og indholdsrig første behandling, ved jeg ikke, men i hvert fald på grundlag af de argumenter, jeg har fremført her, afviser regeringen lovforslaget.